GPS jaga kepentingan penduduk luar bandar
MARUDI : Kerajaan yang dipimpin Gabungan Parti Sarawak (GPS) akan meneruskan pelaksanaan projek rakyat demi kepentingan penduduk di kawasan luar bandar. Menteri Muda Kerajaan Tempatan, Datu  Penguang Manggil berkata,  kerajaan GPS tidak akan mengabaikan keperluan rakyat,  malah kerajaan berusaha untuk membawa perubahan dari segi pembangunan infrastruktur dan projek-projek rakyat yang lain melalui peruntukan Projek Transformasi Luar Bandar (RTP) dan Projek Kecil Luar Bandar (MRP). Beliau merakamkan penghargaan kepada kerajaan kerana telah menitikberatkan keperluan penduduk di kawasan luar bandar serta berterima kasih atas sokongan rakyat kepada GPS. Penguang berkata demikian ketika merasmikan Projek Transformasi Luar Bandar (RTP) iaitu jeti dan pontoon serta laluan pejalan kaki di Rumah Aji Nawek sert projek Bekalan Elektrik Luar Bandar (RES) Fasa 1 N76 di Rumah Aji Nawek Sungai Toyut, Bakong, semalam. “Syukur kerana bekalan elektrik telah pun sampai ke rumah panjang ini dan liputan telekomunikasi juga stabil,” katanya. Tegas Penguang,  projek bekalan elektrik, RES Fasa 1 mula dilaksanakan sejak dua tahun lepas dan projek ini akan memanfaatkan seluruh penduduk Tinjar apabila siap kelak. Menurut Penguang, projek bekalan elektrik luar bandar masih dalam proses pelaksanaan secara berperingkat, ada yang sudah siap dan ada yang masih lagi dalam pelaksanaan. Selain itu ujarnya,  jalan masuk dan kawasan rumah panjang Rumah Aji Nawek ini sudah dinaik taraf melalui projek rakyat di Marudi.  “Walau bagaimanapun masih ada bahagian tertentu yang perlu dinaik taraf terutama jalan masuk ke rumah panjang berkenaan. Saya akan memastikan pembagunan akan diteruskan ke kawasan Marudi demi masa depan generasi dan anak-anak kita,” tambah beliau. Beliau melahirkan rasa terharu di atas sokongan penduduk di sini kepada GPS dan berharap sokongan ini akan  diteruskan pada hari mengundi, 18 Disember ini nanti. Oleh JIKU JUGUONG 
See author's posts
